**รูปแบบกลางของประกาศการคุ้มครองข้อมูลส่วนบุคคล (Privacy Notice Template)**

สำหรับชี้แจงแก่เจ้าของข้อมูลส่วนบุคคลโดยกระชับ กรณีการกรอกฟอร์มผ่านแพลตฟอร์มออนไลน์อาทิ Google Form, Microsoft Form ในการดำเนินการและประสานงานกิจกรรมหรือโครงการต่าง ๆ ของหน่วยงานภายในสถาบัน

|  |
| --- |
|  [ชื่อหน่วยงาน] สถาบันเทคโนโลยีพระจอมเกล้าเจ้าคุณทหารลาดกระบัง (KMITL) มีการเก็บรวบรวม ใช้ และเปิดเผยข้อมูลส่วนบุคคลของท่าน ประกอบด้วย [รายการข้อมูลส่วนบุคคลที่ขอ/ให้กรอก เช่น ชื่อ นามสกุล อีเมล และหมายเลขโทรศัพท์] เพื่อดำเนินการและประสานงาน [ชื่องาน/โครงการ] โดยใช้ "ฐานสัญญาและฐานความจำเป็นเพื่อประโยชน์โดยชอบด้วยกฎหมาย" [แนะนำให้อ้างอิง PDPA มาตรา 24 วรรค 3 หรือ 4 หรือ 5] หากมีข้อสงสัยเกี่ยวกับการคุ้มครองข้อมูลส่วนบุคคล สามารถสืบค้นข้อมูลเพิ่มเติมและช่องทางติดต่อได้ที่เว็บไซต์ pdpa.kmitl.ac.th |

ตัวอย่างกรณีขอข้อมูลผู้เข้าร่วมกิจกรรมอบรมแบบไม่คิดค่าใช้จ่าย มีการประเมินวัดผล และมอบเกียรติบัตร

 สำนักบริหารข้อมูลดิจิทัลพระจอมเกล้าเจ้าคุณทหารลาดกระบัง (KDMC) สถาบันเทคโนโลยีพระจอมเกล้าเจ้าคุณทหารลาดกระบัง (KMITL) มีการเก็บรวบรวม และใช้ข้อมูลส่วนบุคคลของท่าน ประกอบด้วย ชื่อ นามสกุล อายุ เพศ อีเมล หมายเลขโทรศัพท์ ตำแหน่ง หน่วยงานที่สังกัด เพื่อดำเนินการติดต่อประสานงาน การมอบเกียรติบัตร รวมถึงดำเนินการอันจำเป็นที่เกี่ยวข้องกับการจัดโครงการอบรม Lorem Ipsum ระหว่างวันที่ 30 กุมภาพันธ์ 2567 ถึงวันที่ 31 เมษายน 2567 โดยใช้ฐานสัญญาและฐานความจำเป็นเพื่อประโยชน์โดยชอบด้วยกฎหมาย

 หากมีข้อสงสัยเกี่ยวกับการคุ้มครองข้อมูลส่วนบุคคล สามารถสืบค้นข้อมูลเพิ่มเติมและช่องทางติดต่อได้ที่เว็บไซต์ pdpa.kmitl.ac.th

**ข้อสังเกต**

 แม้ว่าสถาบันไม่สามารถจัดทำรูปแบบกลางที่สอดคล้องกับทุกกรณีได้ ท้ายที่สุดแล้วการแจ้ง Privacy Notice ต้องปรับเข้ากับข้อเท็จจริงแล้วแต่กรณี เพราะการดำเนินการแต่ละเรื่องของแต่ละหน่วยงาน อาจมีวัตถุประสงค์ย่อย ๆ ที่แตกต่างกัน เมื่อมีวัตถุประสงค์ต่างกัน ย่อมส่งผลให้ฐานทางกฎหมายที่ใช้ มีความแตกต่างกันด้วย อย่างไรก็ตามรูปแบบกลางนี้สามารถนำมาปรับใช้ได้ แต่ต้องต้องคำนึงถึงประเด็นสำคัญดังนี้

 (1) มีการ...(เก็บรวบรวม /ใช้/เปิดเผย)...ข้อมูลส่วนบุคคลของท่าน

 \*โดยข้อความในวงเล็บนั้น แต่ละกรณีย่อมแตกต่างกัน เพราะบางครั้งอาจมีแค่การเก็บรวบรวม บางครั้งเก็บรวบรวมและใช้ หรือบางครั้งเก็บรวบรวมและเปิดเผยด้วย ซึ่งในการแจ้ง Privacy Notice นี้ต้องแจ้งโดยชัดเจนว่าหน่วยงานนำข้อมูลส่วนบุคคลไปดำเนินการอะไร (เพื่อวัตถุประสงค์ใด หากแจ้งไม่ครบแต่นำไปเปิดเผยจะถือว่าไม่ชอบด้วยกฎหมาย) หากมีการเปิดเผยก็ต้องระบุว่าเปิดเผยไปยังองค์กรภายนอกใดด้วย

 (2) เพื่อ...(ระบุวัตถุประสงค์และกิจกรรมที่ทำ ถ้ามีชื่อโครงการ ระบุชื่อโครงการด้วย)...

 \*\*โดยข้อความในวงเล็บอาจไม่ใช่เพียงการดำเนินการและประสานงานเพียงอย่างเดียว ต้องปรับเปลี่ยนไปตามเนื้อหาแต่ละกิจกรรม

 (3) โดยใช้ฐาน ...(ระบุฐานทางกฎหมายที่ใช้ในการประมวลผลข้อมูลส่วนบุคคล <การประมวลผล = การเก็บรวบรวม,ใช้ หรือเปิดเผย>)...

 \*\*\*โดยข้อความในวงเล็บต้องเลือกฐานทางกฎหมายที่จะระบุ ซึ่งต้องปรับไปตามวัตถุประสงค์ที่ทำ ไม่สามารถกำหนดตายตัวได้ ฐานทางกฎหมายมีดังนี้

 - ฐานสัญญา

 - ฐานการป้องกันหรือระงับอันตรายต่อชีวิต ร่างกาย หรือสุขภาพบุคคล

 - ฐานการปฏิบัติตามกฎหมาย

 - ฐานภารกิจของรัฐ

 - ฐานจดหมายเหตุ/วิจัย/สถิติ

 - ฐานความจำเป็นเพื่อประโยชน์โดยชอบด้วยกฎหมาย

 - ฐานความยินยอม

 ซึ่งบางกรณีที่จำเป็นอย่างยิ่งในการใช้ฐานความยินยอม เนื่องจากมีการเก็บรวบรวม ใช้ และหรือเปิดเผยข้อมูลส่วนบุคคลประเภทที่มีความอ่อนไหว หรือเรื่องที่จะดำเนินการนั้นไม่เข้าข่ายฐานทางกฎหมายใดเลย หน่วยงานต้องมีตัวเลือก “ยินยอม” หรือ “ไม่ยินยอม” ให้ผู้กรอกข้อมูลพิจารณาก่อนดำเนินการกรอก รวมถึงมีกลไกรองรับการขอเพิกถอนความยินยอมดังกล่าวด้วย